RO Jurnalul Oficial al Uniunii Europene C 163/16

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 163/06

Prezenta publicare conferă dreptul de opoziție la cererea de modificare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

Cerere de modificare în temeiul articolului 9

„CHIANTI CLASSICO”

NR. CE: IT-PDO-0105-0108-05.12.2003

IGP ( ) DOP ( X )

1. Rubrica din caietul de sarcini care face obiectul modificării:

—  Denumirea produsului — Descrierea produsului —  Aria geografică — Dovada originii — Metoda de obținere —  Legătura —  Etichetarea —  Cerințele naționale —  Altele (de precizat)

2. Tipul modificării (modificărilor):

— Modificare a documentului unic sau a fișei-rezumat —  Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

3.1. Descrierea produsului:

În urma intrării în vigoare a Regulamentului (CE) nr. 640/2008, a fost modificată evaluarea organoleptică, fiind eliminați termenii „fructat de măsline” și „iarbă și/sau frunză”. Noua fișă organoleptică prevede intervale de intensitate mai ample. Aceste intervale sunt mai ample decât precedentele și datorită variațiilor climatice înregistrate în ultimii ani.

În ceea ce privește evaluarea din punct de vedere chimic, conținutul de tocoferoli este de peste 140 ppm, iar conținutul de acid oleic este de peste 72 %.

Indicația referitoare la conținutul total de tocoferoli, care trebuie să depășească 140 ppm, nu 150 ppm, cât specifica precedentul caiet de sarcini, este justificată de caracteristicile metodei de analiză utilizate pentru stabilirea acestui conținut. Valoarea respectivă, de 150 ppm, fusese atribuită în urma analizării unei serii de eșantioane de ulei provenite din teritoriul „Chianti Classico” și în urma studiilor efectuate timp de un deceniu asupra caracteristicilor calitative ale uleiului, conținutul de tocoferoli fiind stabilit în acest context prin metoda analitică pusă la punct de Istituto per le sostanze grasse (Institutul pentru grăsimi) din Milano. În prezent, însă, laboratorul care analizează uleiul din punct de vedere calitativ utilizează un alt standard în cadrul metodei analitice pentru stabilirea conținutului de tocoferoli. Diferențele dintre metodele de analiză duc la obținerea unei valori un pic mai mici decât cea a rezultatului final, dar numai pentru că sistemul de analiză variază. Prin urmare, propunerea de reducere a conținutului de tocoferoli la 140 ppm trebuie considerată o adecvare analitică, nu o scădere a nivelului.

În ceea ce privește conținutul de acid oleic, condițiile climatice nefavorabile din anumite anotimpuri au dus la un proces de coacere a măslinelor cu întârzieri în inițierea principalelor fenomene biochimice, astfel încât s-au înregistrat valori mai reduse ale acestui parametru.

3.2. Dovada originii:

Modificarea propusă vizează actualizarea fișei-rezumat în vederea conformării cu cerințele prevăzute de Regulamentul (CE) nr. 510/2006.

3.3. Metoda de obținere:

Se stabilește că în interiorul instalațiilor de extracție temperatura utilizată nu trebuie să depășească 27 °C.

Această modificare este necesară pentru a putea comercializa „Chianti Classico” în categoria „extras la rece”.

Cererea de modificare a fost prezentată de Consorzio Olio DOP Chianti Classico, Via degli Scopeti 155, Località Sant’Andrea in Percussiva, San Casciano Val di Pesa (FI).

Acest consorțiu, format prin act autentic la 1 decembrie 1989, este grupul care a prezentat cererea de înregistrare a denumirii „Chianti Classico”. În plus, ministerul s-a asigurat de participarea în cadrul grupului a subiecților aparținând categoriei „cultivatori de măslini”, care reprezintă cel puțin 2/3 din producția controlată. Consorțiul cuprinde și reprezentanți ai categoriilor „îmbuteliatori” și „morari”.

FIȘĂ-REZUMAT

REGULAMENTUL (CE) NR. 510/2006 AL CONSILIULUI

„CHIANTI CLASSICO”

NR. CE: IT-PDO-0117-0108-05.12.2003

DOP ( X ) IGP ( )

Această fișă-rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Ministero delle Politiche Agricole Alimentari e Forestali Adresă: Via XX Settembre 20 00187 Roma RM ITALIA Tel. +39 0646655106 Fax +39 0646655306 E-mail: saco7@politicheagricole.gov.it

2. Grup:

Denumire: Consorzio di tutela della denominazione di origine protetta olio extravergine di oliva «Chianti Classico» Adresă: Via Scopeti 155 Sant’Andrea in Percussiva 50026 San Casciano in Val di Pesa FI ITALIA Tel. +39 0558228511 Fax +39 0558228173 E-mail: oliodop@chianticlassico.com Componență: Producători/prelucrători ( X ) altro ( )

3. Tip de produs:

Clasa 1.5 – ulei de măsline extravirgin

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Chianti Classico”

4.2. Descriere:

Uleiul de măsline extravirgin „Chianti Classico” este produs din măsline provenite din livezi înscrise în registru și formate în proporție de minimum 80 % din măslini aparținând soiurilor Frantoio, Correggiolo, Moraiolo și Leccino, separat sau împreună, și în proporție de maximum 20 % din măslini aparținând altor soiuri din zonă.

Caracteristicile produsului la momentul comercializării sunt următoarele:

— aciditate (exprimată în acid oleic) maximă de 0,5 %;

— număr de peroxizi: maximum 12 (mEq de oxigen);

— extincție în ultraviolet de maximum 2,1 pentru K 232 și de maximum 0,2 pentru K 270;

— conținut de acid oleic de peste 72 %;

— total CMP [antioxidanți fenolici, metodă aparținând Stazione sperimentale per le industrie degli oli e dei grassi (a Stației experimentale pentru industria uleiurilor și grăsimilor)] de peste 150 ppm;

— total tocoferoli de peste 140 ppm.

În plus, uleiul trebuie să aibă:

— culoare între verde intens și verde cu nuanțe aurii;

— aromă netă de ulei de măsline și fructată.

În special, fișa de rezultate a testului efectuat de grupul de degustare trebuie să indice:

(a) fructat verde 3-8;

(b) amar 2-8;

(c) picant 2-8.

4.3. Aria geografică:

Aria de producție a uleiului „Chianti Classico” cuprinde, în provinciile Siena și Florența, teritoriile administrative ale următoarelor comune: Castellina in Chianti, Gaiole in Chianti, Radda in Chianti și Greve in Chianti cu întreaga suprafață, Castelnuovo Berardenga doar cu zonele S. Giusmé și Vagliagli, precum și anumite părți ale comunelor Barberino Val d’Elsa, Poggibonsi, San Casciano in Val di Pesa și Tavarnelle Val di Pesa.

Această arie corespunde cu cea delimitată în cazul teritoriului vinului „Chianti Classico”, descrisă deja în decretul interministerial din 31 iulie 1932 publicat în Gazzetta Ufficiale della Republica Italiana (Monitorul Oficial al Italiei) nr. 209 din 9 septembrie 1932.

4.4. Dovada originii:

Toate etapele procesului de producție trebuie monitorizate, înregistrându-se de fiecare dată produsele la intrare și la ieșire. În acest scop, toți subiecții implicați în filieră trebuie să completeze în mod obligatoriu documentele de transport prevăzute de planul de control. Documentele de transport trebuie să însoțească deplasările oricărui lot de măsline și/sau de ulei, trebuie să cuprindă toate informațiile necesare pentru garantarea originii produsului descris la punctul 4.3 și trebuie să poată fi consultate de organismul de control în cadrul inspecțiilor. În acest mod, precum și prin înscrierea în registrele corespunzătoare, gestionate de organismul de control, a livezilor de măslini, a producătorilor, a morarilor și a îmbuteliatorilor, se garantează trasabilitatea produsului. Toate persoanele fizice și juridice ale căror nume sunt înscrise în registrele respective se vor supune controlului din partea organismelor de control, în conformitate cu caietul de sarcini și cu planul de control.

4.5. Metoda de obținere:

În această zonă, măslinii sunt cultivați între izohietele de 650 mm și 850 mm și între izotermele de 12,5 °C și 15 °C, în livezi aflate la o altitudine de peste 200 m deasupra nivelului mării, în soluri de deal cu pH subalcalin. Sunt excluse de la producția uleiului „Chianti Classico” livezile de măslini neconforme sau cele situate în părți ale teritoriului unde nu se poate garanta cultivarea corectă sau unde caracteristicile de mediu și pedologice diferă de cele din restul teritoriului.

Măslinele trebuie desprinse direct de pe plantă, adunate eventual pe plase sau pânze, transportate și păstrate, în straturi de maximum 30 cm, în cutii care pot fi suprapuse și care sunt perforate pe 5 laturi. Eventuala depozitare a măslinelor trebuie să se facă în spații răcoroase și aerisite și nu trebuie să dureze mai mult de trei zile de la recoltare. Pentru transportul spre moară se pot folosi aceleași cutii sau alte recipiente adecvate. Este interzisă utilizarea sacilor sau a baloturilor.

În moară, înaintea presării, măslinele trebuie depozitate în spații și recipiente adecvate pentru a se garanta păstrarea caracteristicilor produsului.

Măslinele trebuie prelucrate în termen de 24 de ore de la livrarea la moară, care trebuie să se afle în aria de producție.

După spălarea măslinelor cu apă la temperatura mediului, uleiul „Chianti Classico” trebuie extras prin metode mecanice și fizice fiabile și constante, care prevăd o temperatură a instalațiilor de extracție de maximum 27 °C. În orice caz, metodele de extracție sunt verificate ca fiind cele adecvate pentru a se evita modificarea caracteristicilor fizico-chimice și organoleptice tipice și tradiționale.

Fiecare producător, sau altă entitate care are acest drept, poate amesteca loturi de ulei succesive obținute prin presarea măslinelor provenite de la aceeași unitate de producție. În cadrul teritoriului delimitat la punctul 4.3, se permit transferul și amestecarea unor loturi de măsline și ulei de la producători diferiți, cu condiția ca acestea să respecte cerințele prevăzute de caietul de sarcini. Uleiul „Chianti Classico” nu poate fi în niciun caz amestecat cu alte uleiuri, nici chiar extravirgine, produse în afara ariei delimitate la punctul 4.3 sau în aceeași arie dar în ani precedenți sau din loturi obținute din măsline desprinse de pe plantă după data recoltării, prevăzută la 31 decembrie a fiecărui an.

Producția de ulei nu poate depăși 650 kg per hectar în cazul livezilor cu o densitate de cel puțin 200 de măslini.

În cazul schemelor de plantare cu densitate inferioară, producția nu poate depăși 3,25 kg per plantă.

Pentru producția de ulei „Chianti Classico” trebuie utilizate exclusiv măsline sănătoase, obținute conform celor mai adecvate norme agronomice.

Spațiile și recipientele de stocare a uleiului trebuie să poată garanta conservarea optimă a produsului.

Uleiul care respectă normele din caietul de sarcini trebuie îmbuteliat în termen de trei luni de la notificarea privind conformitatea. Pentru a putea fi îmbuteliat după încheierea acestei perioade, uleiul va trebui supus din nou procedurii de eșantionare.

Uleiul „Chianti Classico” se poate îmbutelia până la data de 31 octombrie a anului succesiv anului de producție și se poate introduce pe piață până în luna februarie a anului următor.

Anul producției trebuie evidențiat întotdeauna în mod clar pe eticheta produsului „Chianti Classico”.

Uleiul „Chianti Classico” trebuie ambalat în aria de producție, în recipiente de sticlă cu volumele stabilite și în cantități nominale de până la 5 (cinci) litri. În cazul ambalajelor de 3-5 litri, pot fi utilizate și recipiente metalice. Ambalajele trebuie închise ermetic, astfel încât la deschiderea ambalajului să se rupă sigiliul de garanție.

4.6. Legătura:

Caracteristicile produsului se datorează condițiilor pedoclimatice deosebite ale regiunii. Aria delimitată este constituită dintr-un teritoriu destul de omogen din punctul de vedere al terenului și al climei, caracterizat de toamne călduțe și uscate (până în luna decembrie nu se înregistrează decât foarte puține ploi, chiar dacă acestea au caracter de aversă), condiții optime pentru a da uleiului gust și caracter. În plus, chiar dacă implică o pierdere cantitativă, recoltarea timpurie – necesară, conform tradiției, pentru a se evita primele înghețuri tomnatice care pot dăuna fructelor – contribuie la conferirea caracterului organoleptic puternic pentru care este recunoscut acest ulei.

Mediul, în ansamblul său, este la limita cultivării (izoterme de 13 și 14,5 °C), ceea ce influențează și ciclul de dezvoltare a fructelor, care sunt recoltate când încep să se coacă și, conform tradiției, sunt desprinse direct de pe plantă. Condițiile termice determină și forma plantei (în general, de vas deschis) și deci și distribuția de lumină și căldură în coroană.

Teritoriul are particularități climatice și hidrogeologice specifice, iar din punct de vedere geografic este bine definit încă din 1300.

Uleiul „Chianti Classico” este un produs cu tradiție seculară, transmisă din generație în generație. De-a lungul vremii, creșterile demografice, motivele religioase legate de rituri și ceremonii care impuneau folosirea uleiului și, nu în ultimul rând, motivele nutriționale legate de regimul alimentar al populațiilor care trăiau între Siena și Florența au impulsionat puternic producția de ulei de măsline, transformând ample zone împădurite în livezi de măslini și în podgorii, contribuind la sporirea farmecului extraordinar al peisajului toscan cuprins între orașele Florența și Siena.

Aria de producție s-a bucurat de o recunoaștere și mai aparte prin promulgarea în 1716 a unui edict prin care ducele Cosimo III trasa actualele hotare ale teritoriului pentru a recunoaște valoarea și caracterul deosebit al produselor obținute grație livezilor de măslini și podgoriilor zonei: un fel de DOP „avant la lettre”. În 1819, Trattato teorico – pratico completo sull’ulivo (Tratat teoretic – practic complet despre măslin), de G. Tavanti, enumera principalele soiuri deja existente în zona „Chianti Classico”.

Practicile de cultivare, condițiile pedoclimatice deosebite ale zonei, precum și cunoștințele specifice și cercetările referitoare la cultivarea acestei plante contribuie la obținerea unui ulei extravirgin de calitate optimă și cu caracteristici speciale.

4.7. Organism de control:

Denumire: Camera di Commercio Industria, Agricoltura e Artigianato di Firenze Servizio attività e promozione agricoltura. Ufficio certificazioni olio d’oliva e altri prodotti tipici Adresă: Piazza dei Giudici 3 50122 Firenze FI ITALIA Tel. +39 0552795507 Fax +39 0552795522 E-mail: —

4.8. Etichetarea:

Pe lângă indicațiile obișnuite prevăzute de lege și de normele comerciale, pe etichetele aplicate pe recipiente trebuie să figureze mențiunea „Olio Extravergine di Oliva Chianti Classico”, urmată imediat de mențiunea „Denominazione di Origine Protetta”, însoțite de anul de producție, tipărit în mod evident și cu caractere indelebile.

Este interzisă adăugarea la denumire a oricărui calificativ care nu este prevăzut în mod expres de caietul de sarcini. Totuși, este permisă utilizarea mărcilor unor consorții, a denumirilor unor societăți comerciale, domenii și exploatații agricole și a unor indicații toponimice care fac referire la localități autentice unde se produc măsline.

Pe etichetă, denumirea produsului trebuie să figureze cu caractere clare, indelebile, în culori care să contrasteze puternic cu culoarea etichetei. Dimensiunile caracterelor grafice utilizate pentru eventualele mențiuni suplimentare nu pot depăși în niciun caz 50 % din dimensiunile caracterelor utilizate pentru denumirea produsului.

(1) JO L 93, 31.3.2006, p. 12.